韓子華江南安撫
作者：梅堯臣
朝代：宋

paragraphs: 韓侯出持節，志在撫黔黎。
縣官負弩迎，刺史躍馬隨。
千里宣德澤，煦如春風馳。
寒潮不起浪，怗怗威馮夷。
借問何致耳，試聽將所爲。
立車呼父老，勞以哀矜詞。
我從大明宮，天子親諭之。
憂汝歲屢凶，吏不恤汝疲。
已輸又索糴，囷橐無孑遺。
此非陛下意，恐使汝輩疑。
疾苦汝告我，不憚爲汝治。
父老必喜拜，如餒得飼麋。
我稱此大是，一一無不宜。
南方二十州，歡聲無幼耆。
壺漿擁大道，婦女闖短籬。
行聞江漢間，復有宣王詩。